**ХУВЬ ХҮНИЙ ОРЛОГЫН АЛБАН ТАТВАРЫН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН**

**ҮР НӨЛӨӨГ ҮНЭЛЭХ АЖЛЫН ТАЙЛАН**

2024 он

**АГУУЛГА**

1. Нийтлэг зүйл
2. Хуулийн төслийн үр нөлөөг үнэлэх шалгуур үзүүлэлт
3. Хуулийн төслөөс үр нөлөөг үнэлэх хэсэг
4. Урьдчилан сонгосон шалгуур үзүүлэлтэд тохирох шалгах хэрэгсэлийн дагуу үнэлсэн хуулийн төслийн үр нөлөөний үнэлгээ
5. Үр дүн, зөвлөмж

**Нэг. Нийтлэг зүйл**

Хувь хүний орлогын албан татварын тухай хуульд нэмэлт, өөрчлөлт оруулах тухай хуулийн төсөлд шалгуур үзүүлэлтийн дагуу дүн шинжилгээ хийн, түүний үр нөлөөг тооцож, хуулийн төслийг боловсронгуй болгоход энэхүү үнэлгээний ажлын зорилго нь оршино.

Хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хууль тогтоомжийн төслийн үр нөлөөг үнэлэх тооцох аргачлал”-ын [[1]](#footnote-1) дүгээр хавсралтад заасны дагуу:

* Шалгуур үзүүлэлтийг сонгох;
* Хуулийн төслөөс үр нөлөө тооцох хэсгээ тогтоох;
* Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
* Үр дүнг үнэлэх, зөвлөмж өгөх гэсэн үе шатыг баримтлан гүйцэтгэлээ.

Хуулийн төслийн нөлөөг үнэлэхдээ үндсэн 6 шалгуур үзүүлэлтийн хүрээнд тэдгээрийг шалгах хэрэгслийг ашиглан хуулийн төслийн зохицуулалтууд нь уг хуулийн төслийг боловсруулах болсон үндэслэл, хэрэгцээ шаардлагад нийцсэн эсэх, хуулийн төслийн зорилгод нийцсэн, түүнд хүрэх боломжтой байдлаар тусгагдсан эсэхэд дүн шинжилгээ хийснээс гадна хуулийн төслийн зохицуулалт практикт хэрэгжих боломжийг туршсан байдалд дүн шинжилгээ хийлээ.

**Хоёр. Хуулийн төслийн үр нөлөөг үнэлэх шалгуур үзүүлэлт**

Хувь хүний орлогын албан татварын тухай хуулийн 6 дугаар зүйлд заасан албан татвар ногдуулах орлогын төрлийг сонгон авч үр нөлөөг үнэлэх бөгөөд дараах шалгуур үзүүлэлтийг сонгосон болно:

- Практикт хэрэгжих боломж;

- Хүлээн зөвшөөрөгдөх байдал;

- Зардал;

- Харилцан уялдаа

“Практикт хэрэгжих боломж” шалгуур үзүүлэлтийн хүрээнд хуулийн төслийн зохицуулалтыг дагаж мөрдөх буюу хэрэгжүүлэх боломж байгаа эсэх, мөн хэрэгжүүлэх субъект, байгууллага нь хэн байх вэ гэдгийг Хууль тогтоомжийн тухай хуулийн хүрээнд шалгана.

“Хүлээн зөвшөөрөгдөх байдал” шалгуур үзүүлэлтийн хүрээнд хуулийн төслөөр үүрэг хүлээлгэсэн, шинэ чиг үүрэг нэмсэн зохицуулалтад шууд хамаарах этгээд хуулийн төслийн зохицуулалтыг хүлээн зөвшөөрөх эсэхийг шалгахын тулд сонгосон болно.

“Зардал” шалгуур үзүүлэлтийг хуулийн төслөөр хэрэгжүүлэгч этгээдэд төсвийн ачаалал үүсгэх эсэх, хуулийг хэрэгжүүлэхтэй холбоотой зардал гарахыг тооцон судлах байдлаар сонгов.

“Харилцан уялдаа” гэсэн шалгуур үзүүлэлтийг хуулийн төслийн зөрчил, давхардал, хийдлийг судлах зорилгоор сонгов.

**Гурав. Хуулийн төслөөс үр нөлөөг үнэлэх хэсгийг тогтоосон байдал**

Улсын Их Хурлын 2001 оны 57 дугаар тогтоолоор баталсан Монгол Улсын бүсчилсэн хөгжлийн үзэл баримтлалд Монгол Улсын бүсчилсэн хөгжлийн үндэслэл, үзэл санаа, төрийн зохицуулалтын хүрээнд хэрэгжүүлэх зорилтуудыг тодорхойлон, хэрэгжүүлэх үе шатыг тусган баталсан. Мөн Улсын Их Хурлын 2020 оны 52 дугаар тогтоолоор баталсан “Алсын хараа-2050” Монгол Улсын урт хугацааны хөгжлийн бодлогод бүс, орон нутаг, нийслэл Улаанбаатар болон дагуул хотыг хөгжүүлэх, мөн Монгол Улсын Их Хурлын 2021 оны 106 дугаар тогтоолоор баталсан Шинэ сэргэлтийн бодлогод боомтын болон хот, хөдөөгийн сэргэлтийн зорилтуудыг тусган хэрэгжүүлж байна.

Иргэн Ш.Хүрэлтулга 2023 оны 10 дугаар сарын 20-ны өдрөөс Нийтийн цахим, өргөдөл гомдлын систем D-petition системээр нийгмийн даатлын шимтгэл, хувь хүний орлогын албан татварын шимтгэлийг 50 хувиар бууруулах талаар хуулийн төсөл санаачлах санал гаргасан бөгөөд түүнд 104612 хүн гарын үсэг зурж дэмжсэн байна.

Энэ хүрээнд Хувь хүний орлогын албан татварын тухай хуульд заасан албан татвар ногдуулах орлогын төрөл тус бүрээр хөнгөлөлт үзүүлэх боломжийг нийслэл Улаанбаатар хотоос алслагдах байдалтай нь уялдуулан тооцож үзэхээр албан татвар ногдуулах орлогын төрөл бүрийг авч үзсэн болно.

Хувь хүний орлогын албан татварын тухай хуульд зааснаар дараах орлогод албан татвар ногдуулж байна. Үүнд:

* + - цалин, хөдөлмөрийн хөлс, шагнал, урамшуулал болон тэдгээртэй адилтгах хөдөлмөр эрхлэлтийн орлого;
    - үйл ажиллагааны орлого;
    - хөрөнгийн орлого;
    - хөрөнгө борлуулсан, шилжүүлсний орлого;
    - шууд бус орлого;
    - бусад орлого.

Эдгээр албан татвар ногдуулах орлогын төрөл дараах онцлогтой байна. Үүнд:

**1.**Цалин, хөдөлмөрийн хөлс, шагнал, урамшуулал болон тэдгээртэй адилтгах хөдөлмөр эрхлэлтийн орлогод:

- ажил олгогчтой байгуулсан хөдөлмөрийн гэрээнд заасны дагуу авч байгаа үндсэн цалин, нэмэгдэл хөлс, нэмэгдэл, шагнал, урамшуулал, амралтын олговор, тэтгэвэр, тэтгэмж, тэдгээртэй адилтгах бусад орлого;

* ажил олгогчоос ажилтан, түүний гэр бүлийн гишүүнд олгосон тэтгэмж болон түүнтэй адилтгах орлого;
* ажил олгогчоос ажилтан, түүний гэр бүлийн гишүүнд өгсөн бэлэг;
* төлөөлөн удирдах зөвлөл, хяналтын зөвлөл, орон тооны бус зөвлөл болон бусад зөвлөл, хороо, ажлын хэсгийн гишүүний цалин хөлс, шагнал, урамшуулал, тэдгээртэй адилтгах орлого;
* гадаад, дотоодын аж ахуйн нэгж, байгууллага, иргэн болон бусад этгээдээс өгсөн бүх төрлийн шагнал, урамшуулал, тэдгээртэй адилтгах орлого;
* үндсэн ажлын газраас бусад хуулийн этгээд болон хувь хүнтэй байгуулсан гэрээний үндсэн дээр ажил, үүрэг гүйцэтгэж авсан хөдөлмөрийн хөлс, шагнал, нэмэгдэл, тэтгэмж, тэдгээртэй адилтгах бусад орлого;
* хоол, унааны мөнгө гэсэн орлогын төрлүүд хамаарагдаж байна.

**2.**Үйл ажиллагааны орлогод дараах төрлийн орлого хамаарагдаж байна:

* бие даан эрхэлсэн мэргэжлийн ажил, үйлчилгээний орлого;
* хувиараа бүтээгдэхүүн үйлдвэрлэх, борлуулах, ажил гүйцэтгэх, үйлчилгээ үзүүлэх, зуучлалын үйл ажиллагаа эрхэлж олсон орлого;
* шинжлэх ухаан, утга зохиол, урлагийн бүтээл туурвих, шинэ бүтээл, бүтээгдэхүүний болон ашигтай загвар зохион бүтээх, спортын тэмцээн, урлагийн тоглолт зохион байгуулах, тэдгээрт оролцох замаар олсон орлого, тэдгээртэй адилтгах бусад орлого;
* эрхэлж байгаа үйл ажиллагаатай холбоотойгоор үнэ төлбөргүй бусдаас авсан бараа, ажил, үйлчилгээ хамаарагдаж байна.
* Түүнчлэн тогтмол бус үйл ажиллагаа эрхэлж олсон орлогыг үйл ажиллагааны орлогод хамруулж байна.

**3.**Хөрөнгийн орлогод дараах орлогыг хамруулж байна:

- хөрөнгө ашиглуулсан болон түрээслүүлсний орлого;

- эрхийн шимтгэлийн орлого;

- ногдол ашгийн орлого;

- хүүгийн орлого.

**4.**Хөрөнгө борлуулсан, шилжүүлсний орлогод дараах орлогыг хамруулж байна:

- үл хөдлөх эд хөрөнгө борлуулсны орлого;

- газар эзэмших, ашиглах эрх болон бусад биет бус хөрөнгө борлуулсан, шилжүүлсний орлого;

- хөдлөх эд хөрөнгө борлуулсны орлого;

- хувьцаа, үнэт цаас болон санхүүгийн бусад хэрэгсэл борлуулсны орлого;

- Биет бус хөрөнгө борлуулсан, шилжүүлсний орлогод албан татвар төлөгч өөрийн эдийн бус хөрөнгө өмчлөх эрхийг хуульд заасны дагуу бусдад шилжүүлснээс олсон орлогыг хамааруулна.

**5.**Цалин, хөдөлмөрийн хөлс, шагнал, урамшуулал дээр ажил олгогчоос нэмж олгож байгаа тухайн ажилтны албан үүргээ гүйцэтгэхэд шууд холбогдолгүй дараах бараа, ажил, үйлчилгээний орлогыг шууд бус орлогод хамруулж байна:

* үнэ төлбөргүй, эсхүл хөнгөлөлттэй үнээр тээврийн хэрэгслээр үйлчилсэн;
* орон сууцны ашиглалтын болон түрээсийн зардлын төлбөр, байрын хөлс, түлшний зардлын төлбөр;

- үзвэр үйлчилгээний олговор;

- ахуйн үйлчлэгч, жолооч, цэцэрлэгч болон бусад үйлчилгээ үзүүлсний зардлын төлбөр;

- ажил олгогч, эсхүл бусад этгээдэд төлөх өр барагдуулсны төлбөр;

- арилжааны зээлийн хүүгээс доогуур хүүтэй олгосон зээлийн хүүгийн зөрүү;

- ажил олгогчийн төлсөн энэ хуулийн 11.2.7-д зааснаас бусад сайн дурын даатгалын хураамж;

- гэр бүлийн гишүүний сургалтын төлбөр;

- Монгол Улсад нүүж ирэх болон буцахтай холбогдон гарах зардлын төлбөр;

- эрс тэс уур амьсгалд ажиллаж амьдарсны нэмэгдэл;

- бусад адилтгах бусад орлого хамаарч байна.

**6.**Хувь хүний орлогын албан татварын тухай хуульд заасан бусад орлогод дараах орлогыг хамруулна:

* урлаг, спортын тэмцээний шагнал, наадмын бай шагнал, тэдгээртэй адилтгах бусад орлого;
* төлбөрт таавар, бооцоот тоглоом, эд мөнгөний хонжворт сугалааны хонжворын орлого;
* бичил худалдаа, ажил, үйлчилгээний орлого.

**Дөрөв.** **Урьдчилан сонгосон шалгуур үзүүлэлтэд тохирох шалгах хэрэгсэлийн дагуу үнэлсэн хуулийн төслийн үр нөлөөний үнэлгээ**

Урьдчилан сонгосон шалгуур үзүүлэлтэд тохирсон аргачлалд тодорхойлогдсон дараах шалгах хэрэгслүүд байна.

|  |  |  |  |
| --- | --- | --- | --- |
| Д/д | Шалгуур үзүүлэлт | Үр нөлөөг үнэлэх хэсэг | Тохирох шалгах хэрэгсэл |
| 1 | Практикт хэрэгжих боломж | Хувь хүний орлогын албан татварын тухай хуульд заасан албан татвар ногдуулах дараах орлогын төрөл. Үүнд:   * + - цалин, хөдөлмөрийн хөлс, шагнал, урамшуулал болон тэдгээртэй адилтгах хөдөлмөр эрхлэлтийн орлого;     - үйл ажиллагааны орлого;     - хөрөнгийн орлого;     - хөрөнгө борлуулсан, шилжүүлсний орлого;     - шууд бус орлого;     - бусад орлого. | Практикт турших |
| 2 | Хүлээн зөвшөөрөгдөх байдал | Хүлээн зөвшөөрөх байдлын судалгаа хийх |
| 3 | Зардал | Зардлын тооцоо хийх |

Дээрх шалгах хэрэгслийн дагуу хуулийн төслийн үр нөлөөг дараах байдлаар үнэллээ.

4.1. “Практикт хэрэгжих боломж” шалгуур үзүүлэлтийн хүрээнд хийсэн үнэлгээ:

|  |
| --- |
| * + - цалин, хөдөлмөрийн хөлс, шагнал, урамшуулал болон тэдгээртэй адилтгах хөдөлмөр эрхлэлтийн орлого;     - үйл ажиллагааны орлого;     - хөрөнгийн орлого;     - хөрөнгө борлуулсан, шилжүүлсний орлого;     - шууд бус орлого;     - бусад орлого. |

Хувь хүний орлогын албан татварын тухай хуулийн 23 дугаар зүйлийн 23.10 дахь хэсэгт “Аймаг, сумын төв нь нийслэл Улаанбаатар хотоос 500 км-ээс хол алслагдсан аймаг, суманд оршин суудаг, тухайн орон нутагт бүртгэлтэй Монгол Улсын иргэн албан татвар төлөгчийн энэ хуулийн 6.3.2-т заасан орлогод ногдох албан татварыг аймаг, сумын төв нь нийслэл Улаанбаатар хотоос 500 км-ээс хол алслагдсан аймаг, суманд 50 хувиар, 1000 км-ээс хол алслагдсан аймаг, суманд 90 хувиар хөнгөлнө.” гэж заасан.

Энэ нь албан татвар төлөгчийн үйл ажиллагаан орлогод хамаарч байгаа бөгөөд нийслэл Улаанбаатар хотоос алслагдсан байдлаар хоёр шатлалтайгаар албан татварын хөнгөлөлт үзүүлж байна.

Түүнчлэн хувь хүн өөрөө хүсэлт гаргаж, уг хүсэлтийг харьяа татварын алба бүртгэж авсан бол түүний үйл ажиллагааны орлогын нийт дүнгээр албан татвар ногдуулах орлогыг тодорхойлж болох бөгөөд үүнд 1 хувиар ттавар ногдуулж байгаа нь практикт хэрэгжих боломжтой байна.

Хувь хүний орлогын албан татварын тухай хуульд заасан хөрөнгийн орлогод албан татвар ногдуулахдаа 10 хувиар тооцож байна. Энэ нь иргэний хөдөлмөрлөж олсон орлоготой адилгүй юм. Хуульд хөрөнгө борлуулсан, шилжүүлсэний орлогод үл хөдлөх эд хөрөнгө борлуулж олсон орлогыг нийт дүнгээр тоцоож түүний 2 хувиар, бусад тохиолдолд 10 хувиар тооцон албан татвар ногдуулж байгаа нь практикт хэрэгжиж байна.

Бусад орлогын хүрээнд урлаг, спортын тэмцээний шагнал, наадмын бай шагнал болон тэдгээртэй адилтгах бусад орлогод албан татвар ногдуулах орлогыг тухайн орлогын дүнгээр тооцон 5 хувиар, төлбөрт таавар, бооцоот тоглоом, эд мөнгөний хонжворт сугалааны хонжворын орлогод албан татвар ногдуулах орлогыг тухайн орлогын дүнгээр тооцон 40 хувиар албан татвар ногдуулж байгаа бөгөөд хүний ажил хөдөлмөр эрхэлж, цалин хөлс, түүнтэй адилтгах орлого бус байна.

Хувь хүний орлогын албан татварын тухай хуульд заасан цалин, хөдөлмөрийн хөлс, шагнал, урамшуулал болон тэдгээртэй адилтгах хөдөлмөр эрхлэлтийн орлого болон шууд бус орлого болох цалин, хөдөлмөрийн хөлс, шагнал, урамшуулал дээр ажил олгогчоос нэмж олгож байгаа тухайн ажилтны албан үүргээ гүйцэтгэхэд шууд холбогдолгүй зарим бараа, ажил, үйлчилгээний орлогыг шууд бус орлогод дараах байдлаар албан татвар ногдуулж байна. Үүнд:

Тухайн жилийн орлогыг тодорхойлоход 0-120 000 000 хүртэлх төгрөгийн албан татвар ногдуулах орлого олсон тохиолдолд 10 хувиар, 120 000 001-180 000 000 хүртэлх төгрөгийн албан татвар ногдуулах орлого олсон тохиолдолд 12 000 000 төгрөг дээр 120 000 000 төгрөгөөс дээш давсан орлогод 15 хувиар, 180 000 000 төгрөгөөс дээш албан татвар ногдуулах орлого олсон тохиолдолд 21 000 000 төгрөг дээр 180 000 000 төгрөгөөс дээш давсан орлогод 20 хувиар тооцож байна.

Алслагдсан бүс нутагт ажиллаж, амьдарч байгаа иргэдийн хувьд бараа, бүтээгдэхүүний үнийн ялгаа, дундаж цалингийн хэмжээтэй уялдуулан эдгээр орлогын албан татварын хувь хэмжээ ялгаатай байж болохоор байна.

Иймд цаашид хуулийн төсөлд сонгон авч хэрэглэх Хувь хүний орлогын албан татварын тухай хуульд заасан цалин, хөдөлмөрийн хөлс, шагнал, урамшуулал болон тэдгээртэй адилтгах хөдөлмөр эрхлэлтийн орлого болон шууд бус орлогод өөрчлөлт оруулах хүрээнд шалгуур үзүүлэлтүүдийг ашигласан болно.

4.2.“Хүлээн зөвшөөрөгдөх байдал” шалгуур үзүүлэлтийн хүрээнд хийсэн үнэлгээ:

Энэ шалгуур үзүүлэлтийн хүрээнд хуулийн төслийн зохицуулалтыг хэрэглэх байгууллага хүлээн зөвшөөрч, хэрэгжүүлэх боломжтой эсэх тухай хуулийн төслийн зохицуулалтын нөлөөлөхүйц байдал, хэрэгжих боломжийг судалж, дүн шинжилгээ хийлээ.

Хуулийн төсөлд “21.2.Аймаг, сумын төв нь нийслэл Улаанбаатар хотоос 500 км-ээс 1000 хүртэл км хол алслагдсан аймаг, суманд оршин суудаг, тухайн орон нутагт бүртгэлтэй Монгол Улсын иргэн албан татвар төлөгчийн энэ хуулийн 14, 18 дугаар зүйлд заасны дагуу тухайн жилийн орлогыг тодорхойлоход 0-60 000 000 хүртэлх төгрөгийн албан татвар ногдуулах орлого олсон тохиолдолд 5 хувиар, 60 000 001-120 000 000 хүртэлх төгрөгийн албан татвар ногдуулах орлого олсон тохиолдолд 3 000 000 төгрөг дээр 60 000 000 төгрөгөөс дээш давсан орлогод 10 хувиар, 120 000 000 төгрөгөөс дээш албан татвар ногдуулах орлого олсон тохиолдолд 9 000 000 төгрөг дээр 120 000 000 төгрөгөөс дээш давсан орлогод 15 хувиар нэмж тооцон албан татвар ногдуулна.” гэсэн хэсэг нэмж, Хувь хүний орлогын албан татварын тухай хуулийн 23.10-д заасан аж ахуйн нэгжийн үйл ажиллагааны орлогод үзүүлж байгаа хөнгөлөлттэй адил түвшинд хувь хэмжээгээр тооцон хувь хүний цалин хөлс, түүнтэй адилтгах орлогод татвар тооцно.

Хуулийн төсөлд “21.3.Аймаг, сумын төв нь нийслэл Улаанбаатар хотоос 1000 км-ээс хол алслагдсан аймаг, суманд оршин суудаг, тухайн орон нутагт бүртгэлтэй Монгол Улсын иргэн албан татвар төлөгчийн энэ хуулийн 14, 18 дугаар зүйлд заасны дагуу тухайн жилийн орлогыг тодорхойлоход 0-60 000 000 хүртэлх төгрөгийн албан татвар ногдуулах орлого олсон тохиолдолд 1 хувиар, 60 000 001-120 000 000 хүртэлх төгрөгийн албан татвар ногдуулах орлого олсон тохиолдолд 600 000 төгрөг дээр 60 000 000 төгрөгөөс дээш давсан орлогод 5 хувиар, 120 000 000 төгрөгөөс дээш албан татвар ногдуулах орлого олсон тохиолдолд 3 600 000 төгрөг дээр 120 000 000 төгрөгөөс дээш давсан орлогод 10 хувиар нэмж тооцон албан татвар ногдуулна.” гэж нэмж Хувь хүний орлогын албан татварын тухай хуулийн 23.10-д заасан аж ахуйн нэгжийн үйл ажиллагааны орлогод үзүүлж байгаа хөнгөлөлттэй адил түвшинд хувь хэмжээгээр тооцон хувь хүний цалин хөлс, түүнтэй адилтгах орлогод татвар тооцно.

4.3. “Зардал”-ын шалгуур үзүүлэлтийн хүрээнд хийсэн үнэлгээ:

Түүнчлэн Улсын Их Хурал орон нутагт төрийн албан хаагчдыг тогтвор суурьшилтай ажиллаж, амьдрах боломжоор хангах бодлогын хүрээнд төрийн албан хаагчид үндсэн цалингийн нэмэгдэл олгох, орон нутагт бизнес эрхлэх таатай орчныг бүрдүүлэх зорилтын хүрээнд алслагдсан аймаг, суманд оршин суудаг, тухайн орон нутагт бүртгэлтэй татвар төлөгчийн үйл ажиллагааны орлогод ногдох албан татварыг хөнгөлөх зэрэг бодлогын арга хэмжээг авч хэрэгжүүлж байгаа ч эдгээр нь зөвхөн төрийн албан хаагчид болон бизнес эрхлэгчдийг хамарч байгаа бөгөөд бүс нутагт амьдарч байгаа нийт иргэдэд чиглэсэн бодлого, арга хэмжээ шаардлагатай хэвээр байна.

Хөдөлмөр, нийгмийн хамгааллын яамны Цалин хөлсний бүтцийн 2023 оны судалгаагаар Баруун бүс нутгийн иргэдийн үндсэн цалингийн хэмжээ улсын дунджаас 353.7 мянган төгрөгөөр буюу 24.5 хувиар бага байна. Ажиллагчдын нийт цалингийн дунджийг байршил, бүс тус бүрээр харьцуулан авч үзсэн тус судалгааны үр дүнгээр Завхан аймгийн нийт цалингийн дундаж улсын дунжаас 56.3 хувиар бага байгаа нь улсын дунджаас хамгийн бага нь байна.

Үндэсний статистикийн хорооны 2024 оны 2 дугаар сарын Монгол Улсын нийгэм, эдийн засгийн байдлын танилцуулгад нийгмийн даатгалын шимтгэл төлөлтийн тайланд үндэслэн гаргасан ажиллагсдын сарын дундаж цалингийн хэмжээгээр баруун бүс хамгийн бага буюу улсын дунджаас 22.8 хувиар бага байна.

Эдгээр судалгааны үр дүн нь алслагдсан баруун бүс нутгийн иргэдийн цалингийн хэмжээ улсын дунджаас доогуур байгааг харуулж байна. Гэтэл улсын дунджаас бага цалинтай тухайн бүс нутагт шатахууны үнэ өндөр, өргөн хэрэглээний зарим бараа бүтээгдэхүүний үнэ харьцангуй өндөр байгаа нь иргэдийн амьдралд нөлөө үзүүлж байна.

Тухайлбал, Үндэсний статистикийн хорооны мэдээлэлд үндэслэн авч үзэхэд АИ92 бензиний үнэ баруун бүсийн аймгуудад Улаанбаатар хотоос 18.1-22.0 хувиар, дизелийн түлш 4.0-9.0 хувиар, гурилын үнэ 4.8-48.7 хувиар тус тус өндөр байна. Үндэсний статистикийн хорооны 2022 оны Монгол Улсын статистийкийн эмхэтгэлд тусгагдсан хүний хөгжлийн үзүүлэлтүүдээс авч үзвэл дундаж наслалт, боловсррлын түвшин, орлогын индекст тулгуурлан гаргадаг хүний хөгжлийн индексээр баруун бүс нутаг улсын дунджаас 0.062 функтээр бага байгаа нь бусад бүс нутгаас хамгийн доогуур үзүүлэлт байна.

Хувь хүний орлогын албан татварын тухай хуульд нэмэлт оруулах тухай хуулийнтөслийн дагуу төрийн байгууллагын үйл ажиллагаагаа хэрэгжүүлэхтэй холбоотойгоор зардал үүсэхгүй.

Улсын төсөвт үзүүлэх нөлөөлөл, үүсэх зардлыг 1000 ба түүнээс дээш алслагдсан аймаг, сумын тооцооллыг баруун бүсийн аймгуудын аж ахуйн нэгж, байгууллагад ажиллагчдын тоонд үндэслэвэл дараах байдалтай байна.

Үндэсний статистикийн хорооны мэдээллээс Улаанбаатар хотоос 1000 ба түүнээс дээш км алслагдсан гэж үзэж Баруун бүсийн аж ахуйн нэгж байгууллагын тоог 2024 оны 1 дүгээр улирлын байдлаар авч үзвэл:

|  |  |  |  |  |
| --- | --- | --- | --- | --- |
| Ажилчдын тооны бүлэг | 2023-II | 2023-III | 2023-IV | 2024-I |
| Бүгд | 6,549 | 6,646 | 6,791 | 6,933 |
| 1-9 | 5,363 | 5,456 | 5,587 | 5,725 |
| 10-19 | 495 | 498 | 508 | 517 |
| 20-49 | 496 | 497 | 499 | 496 |
| 50+ | 195 | 195 | 197 | 195 |

Үндэсний статистикийн хорооны мэдээлэлд үндэслэн аж ахуйн нэгж, байгууллагын сарын дундаж цалинг баруун бүсээр тооцоход дараах байдалтай байна.

| **Статистик үзүүлэлт** | **Аймаг** | **Аймгийн код** | **Хүйс** | **2022** |
| --- | --- | --- | --- | --- |
| Бүгд | Баян-Өлгий | 183 | Бүгд | 943.4 |
|  | Говь-Алтай | 182 | Бүгд | 1,029.6 |
|  | Завхан | 181 | Бүгд | 1,051.4 |
|  | Увс | 185 | Бүгд | 1,021.5 |
|  | Ховд | 184 | Бүгд | 1,067.1 |
| Дундаж | | | | 1,022.6 |

* 1. Хуулийн төслийн уялдаа холбоог шалгах

Хуулийн төслийн уялдаа холбоог шалгах хүрээнд дараахь асуултад хариулах замаар хуулийн төслийн уялдаа холбоог тогтоолоо:

|  |  |  |
| --- | --- | --- |
|  | Шалгах асуултууд |  |
| 1 | Төслийн зохицуулалт тухайн тогтоолын зорилттой нийцэж байгаа эсэх? | Нийцэж байна. |
| 2 | Хуулийн төслийн хууль тогтоомж гэсэн хэсэгт заасан хуулиудын нэр тухайн харилцаанд хамаарах хууль мөн эсэх? | Нийцэж байгаа. |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх? | Нийцэж байгаа. |
| 4 | Хуулийн төслийн зүйл заалт тухайн хуулийн төсөл болон бусад хуулийн заалттай нийцэж байгаа эсэх? | Зөрчилдсөн зүйл заалт байхгүй. |
| 5 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх? | Бусад хуулийн зүйл заалттай давхардсан зүйл байхгүй. |
| 6 | Хуулийн төслийг хэрэгжүүлэх этгээдийг тодорхой тусгасан эсэх? | Тусгагдсан. |
| 7 | Хуулийн төсөлд шаардлагатай зохицуулалтыг орхигдуулсан эсэх? | Орхигдуулсан, зохицуулалт байхгүй. |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх? | Чиг үүрэг давхардуулсан зүйл байхгүй |
| 9 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх | Боломжгүй. |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх | Байхгүй. |
| 11 | Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг аж ахуйн үйл ажиллагааны тусгай зөвшөөрлийн тухай хуульд тусгасан эсэх? | Тусгай зөвшөөрөлтөй холбоотой асуудал үүсгэхгүй. |
| 12 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх? | Хүний эрхийг хязгаарласан зохицуулалт агуулаагүй. |
| 13 | Хуулийн төслийн зүйл, заалт жендэрийн эрх тэгш байдлыг хангасан эсэх? | Хангасан. |
| 14 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх? | Байхгүй |
| 15 | Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх? | Байхгүй |
| 16 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх? | Хувь хүний орлогын албан татварын хуульд тусгагдсан. |

Түүнчлэн энэхүү шалгах хэрэгслийн дагуу тогтоолын төслийг Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг шалгахдаа Хууль тогтоомжийн тухай хуулийн дараахь заалтад заасан шаардлагыг хангасан эсэхэд хариулт өгөх замаар шалгалаа.

|  |  |
| --- | --- |
| Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага | |
| Хууль тогтоомжийн тухай хуулийн зохицуулалт | Хуулийн төслийн зохицуулалтад үнэлгээ хийсэн байдал |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Шаардлагыг хангасан. Уялдсан байгаа. |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Тусгасан. |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Шаардлага хангасан. |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Шаардлага хангасан. |
| 29.1.5.зүйл, хэсэг, заалт нь хоорондоо зөрчилгүй байх; | Шаардлага хангасан |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Шаардлага хангасан. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Шаардлага хангасан |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Шаардлага хангасан |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Шаардлага хангасан |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Боловсруулсан |
| 29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | Шаардлага хангасан |
| Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Шаардлага хангасан |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Шаардлага хангасан |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Шаардлага хангасан |
| 30.1.4.хүч оруулсан нэр томьёо хэрэглэхгүй байх; | Шаардлага хангасан |
| 30.1.5.жинхэнэ нэрийг ганц тоон дээр хэрэглэх. | Шаардлага хангасан |

**Тав.Үр дүн, зөвлөмж**

Хуулийн төслийн үр нөлөөг үнэлэхэд сонгон авсан практикт хэрэгжих боломж, хүлээн зөвшөөрөгдөх байдал, зардын шалгуур үзүүлэлтээр хуулийн төсөлд тусгагдсан агуулгаар үр нөлөө гарна гэж үнэлсэн.

Хувь хүний орлогын албан татварын тухай хуульд нэмэлт, өөрчлөлт оруулах тухай хуулийн төслийн үр нөлөөг “Хууль тогтоомжийн төслийн үр нөлөөг үнэлэх аргачлал”-ын дагуу үнэлэхэд төсөл нь практикт хэрэгжих боломжтой, хүлээн зөвшөөрөгдөхүйц, үр өгөөжтэй байдлаар боловсруулагдсан байна.

---оОо---

1. Засгийн газрын 2016 оны 59 дүгээр тогтоолын 3 дугаар хавсралтаар баталсан [↑](#footnote-ref-1)